Rīgas maratons

Rīgas maratons jeb Rimi Rīgas maratons ir ikgadējs maratons, kas notiek Rīgā kopš 1991. gada. Šis ir vienīgais World Athletics ar Zelta kvalitātes zīmi novērtētais maratons Ziemeļeiropā. 2019. gadā sacensībās piedalījās 38 398 dalībnieki, no kuriem 4632 bija ārvalstu dalībnieki, pārstāvoši 82 pasaules valstis. Iespējams skriet ne tikai 42,195 kilometru garo maratona distanci, bet arī 21,095 kilometra garo pusmaratona, 10 kilometru, 5 kilometru, jūdzes un bērnu distances.

Trase sākas un beidzas 11. novembra krastmalā, ved ap Rīgas vēsturisko centru, Vecrīgu, Rīgas centru, Ķīpsalu un Pārdaugavu.

Kopš 2017. gada ikgadējais Latvijas Čempionāts maratonā noris Rīgas maratona trasēs.

Vēsture 

Maratons pirmo reizi notika 1991. gadā. Tad šis maratons tika dēvēts par Rīgas Starptautisko maratonu.

2007. gadā trase pirmo reizi tika oficiāli sertificēta un atzīta saskaņā ar Starptautiskās maratonu asociācijas (Association of International Marathons and Distance Races, AIMS) standartiem.

2012. gadā Nordea Rīgas maratons pirmoreiz saņēma prestižo Starptautiskās Vieglatlētikas federācijas (IAAF) „Bronzas” kvalifikācijas zīmi (Bronze Label).

2013. gadā dalībnieku skaits sasniedza 20 020 cilvēkus no 65 valstīm, no kuriem 1278 startēja maratona distanci, 2019. gadā sasniedzot 38 398 skrējēju kopskaitu.

2018. gadā Rīgas maratonam tika piešķirta IAAF zelta kvalifikācijas zīme.

2020. gadā Ministru kabinets koronavīrusa pandēmijas dēļ atcēla sacensību klātienes norisi dienu pirms maratona nedēļas nogales un pārcēla maratona darbību virtuālā režīmā.

Pandēmijas dēļ 2021. gada sacensības tika pārceltas no 16. maija uz 29. augustu.

Uzvarētāji

Maratons (42,195 km) 
 Trases rekords

Pusmaratons (21,095 km) 

 Trases rekords

Trases 

Bez 42,195 kilometru garās maratona trases, iespējams skriet arī 21,095 km pusmaratona, 10 kilometru, 5 kilometru, jūdzes, kā arī īsākās bērnu dienas distancēs.

Rīgas maratona skriešanas pirmsākumos, skriešana notika vairāku apļu kārtībā, tomēr mūsdienās, trases tiek veidotas viena apļa ietveros, kad trases sākums ir vienviet ar finišu. Maratona starta un finiša līnija ir noteikta 11. novembra krastmalā blakus Rīgas pilij. 

Maratona trase šķērso Daugavu pa Vanšu, Akmens un Salu tiltiem, kā arī ietver posmu, kas ved ap Rīgas vēsturisko centru, UNESCO Pasaules mantojuma sarakstā iekļauto Vecrīgu.

Agrākās trases 

Agrāk maratons ir norisinājies dažādās trasēs. Visbiežāk maratonam starts tika dots pilsētas centrā, trase vijās uz Mežaparku, apkārt Ķīšezeram, tad pa Mežciemu ar finišu Daugavas stadionā. Pāris reizes maratons norisinājies arī Pārdaugavā ar startu un finišu pie Uzvaras parka. 2006. gadā pirmo reizi maratons finišēja pilsētas centrā — Strēlnieku laukumā. 2007. gadā maratona jaunā trase tika oficiāli sertificēta un atzīta saskaņā ar Starptautiskās maratonu asociācijas (Association of International Marathons and Distance Races, AIMS) standartiem. Nākošā trase tika izveidota un AIMS sertificēta 2011. gadā. Trase vijās pa Rīgas centra ielām, šķērsojot Vanšu tiltu un Dienvidu tiltu, starta un finiša zona atradās 11. novembra krastmalā. Trase ļāva paralēli maratonskrējienam organizēt sacensības arī pusmaratonā.

Maratona oficiālie krekli un medaļas 
Maratona oficiālie krekli sākti veidot kopš 2008. gada, katru gadu maratona oficiālā skriešanas krekla dizaina radīšana tiek uzticēta kādam no Latvijā atpazīstamiem māksliniekiem.

Mākslinieki, kuri ir veidojuši dizainus Rīgas maratona krekliem — Andris Vītoliņš, Ieva Iltnere, Ritums Ivanovs, Elita Patmalniece, Ella Krugļanska, Krišs Salmanis, Ilmārs Blumbergs, Raimonds Staprāns, Anna Heinrihsone, Maija Kurševa, Gustavs Klucis (2018. gada krekla noformējumā tika izmantots G. Kluča mākslas darbs, kas speciāli Latvijas simtgades maratona kreklam iegādāts izsolē 2017. gada 18. novembrī), MARE&ROLS un Jānis Šneiders.

2019. gadā maratona medaļu dizainu veidoja Londonas Dizaina biennāles galvenās balvas "Labākais dizains" saņēmējs Artūrs Analts, maratona 30. jubilejas medaļu dizainu radījis japāņu mākslinieks Džuniči Kavanisi, kurš ir arī Tokijas olimpisko spēļu medaļu autors.

2021. gada Rīgas maratona kreklu un medaļu dizainus veidoja Latvijas Mākslas akadēmijas glezniecības katedras vadītājs, asociētais profesors Kristiāns Brekte.

Vēsturiskie nosaukumi 
Rīgas maratona vērtīgās vēstures laikā, to ir atbalstījuši daudzi dažādi gan Latvijā bāzēti, gan internacionāli uzņēmumi. Līdz 2006. gadam maratona nosaukums bija Starptautiskais Rīgas maratons, mainoties organizatoriskajai vadībai, no nosaukuma tika izņemts vārds - "Starptautiskais".
 1994. — 1996. Starptautiskais Radio SWH Rīgas maratons
 2000. Starptautiskais Rīgas Samsung maratons
 2003. — 2004. Starptautiskais Rīgas Maxima maratons
 2006. Rīgas Parex maratons
 2007. — 2013. Nordea Rīgas maratons
 2014. — 2018. Lattelecom Rīgas maratons
 2019. Tet Rīgas maratons
 2020. — 2023. Rimi Rīgas maratons

Organizatori 
Kopš 2007. gada Rīgas maratonu organizē aģentūra "Nords Event Communications” (“NECom") sadarbībā ar Rīgas domi.

Piezīmes

Atsauces

Ārējās saites 

 Rimi Rīgas maratona oficiālā mājaslapa

Vieglatlētika Latvijā
Maratons
Sports Rīgā